Carl Niehaus se saak uitgestelCarl Niehaus.(Argieffoto: Karen Sandison/African News Agency) Carl Niehaus het Maandag in die Estcourt-landdroshof in KwaZulu-Natal verskyn. Dit hou verband met ŉ oortreding van die Rampbestuurwet tydens ŉ voorval in Julie 2021. “Die saak is gereed om voort te gaan, maar regsverteenwoordiging vir Niehaus het uitstel versoek,” sê Natasha Ramkisson-Kara, woordvoerder van die nasionale vervolgingsgesag (NVG). Die regsverteenwoordigers wil verdere videomateriaal bekom. Senior-staatsaanklaer adv. Yuri Gangai het aan die hof gesê die staat is gereed om met die saak voort te gaan. Die hof het die versoek om uitstel toegestaan en die saak is tot 17 en 18 Februarie 2022 uitgestel. Maroela Media het vroeër berig Niehaus is in hegtenis geneem terwyl hy met ŉ regstreekse TV-onderhoud besig was. Hy is daarvan beskuldig dat hy ŉ byeenkoms van nagenoeg 100 mense buite die Estcourt-gevangenis – waar die oudpresident aangehou word – byeengeroep het. Brig. Vishnu Naidoo, nasionale polisiewoordvoerder, het in daardie stadium gesê “die verdagte is aanvanklik gewaarsku oor die byeenkoms en is in hegtenis geneem nadat hy die waarskuwing verontagsaam het”. Niehaus is later vrygelaat nadat hy ŉ boete van R3 000 opgelê is. Volgens Naidoo moet hy die boete voor 6 Augustus betaal of in die Estcourt-landdroshof verskyn.